Likumprojekts

**Grozījumi likumā "Par Latvijas Banku"**

Izdarīt likumā "Par Latvijas Banku" (Latvijas Republikas Augstākās Padomes un Valdības Ziņotājs, 1992, 22./23. nr.; Latvijas Republikas Saeimas un Ministru Kabineta Ziņotājs, 1997, 15. nr.; 1998, 23. nr.; 1999, 23. nr.; 2000, 13. nr.; 2001, 22. nr.; 2002, 14. nr.; 2006, 1., 14. nr.; 2009, 22. nr.; Latvijas Vēstnesis, 2012, 70. nr.; 2013, 16. nr.; 2017, 5. nr.; 2019, 248A. nr.) šādus grozījumus:

1. Aizstāt 15. panta pirmajā daļā vārdu "valde" ar vārdu "padome".

2. Izslēgt 21. panta pirmajā daļā vārdus "un valde".

3. Izteikt 23. pantu šādā redakcijā:

"**23. pants.** (1) Latvijas Bankas noteikumus un iekšējos normatīvos aktus apstiprina Latvijas Bankas padome.

(2) Latvijas Bankas padome, ievērojot Eiropas Centrālās bankas tiesību aktu regulējumu, var izveidot komiteju, kuru pilnvaro pieņemt administratīvos aktus skaidrās naudas aprites jomā, to skaitā šā likuma 34. panta otrajā un trešajā daļā minētos lēmumus par naudaszīmju izņemšanu no apgrozības, bojāto naudaszīmju izņemšanu no apgrozības un aizstāšanu, un ārvalstu valūtas pirkšanas un pārdošanas jomā, to skaitā šā likuma 11. panta pirmajā un otrajā daļā minētos lēmumus par atļaujas (licences) izsniegšanu un anulēšanu, kā arī pilnvarot Latvijas Bankas padomes locekli vai darbinieku pieņemt lēmumus, kas saistīti ar kredītiestāžu skaidrās naudas darījumiem Latvijas Bankā, kā arī maksājumu sistēmu darbības un monetārās politikas īstenošanas jomā.

(3) Latvijas Bankas padome nosaka šā panta otrajā daļā minētās komitejas sastāvu. Šā panta otrajā daļā minētā komiteja ir lemttiesīga, ja tajā piedalās vairāk nekā puse tās locekļu. Šī komiteja lēmumus pieņem ar sēdes dalībnieku balsu vairākumu. Ja balsu skaits ir vienāds, izšķiroša ir sēdes vadītāja balss.

(4) Latvijas Banka nosaka šā panta otrajā daļā minētās komitejas uzdevumus šā panta otrajā daļā minētajās jomās, kā arī tās darba organizāciju."

4. Izteikt 27. pantu šādā redakcijā:

"**27. pants.** Latvijas Bankas prezidents vada Latvijas Bankas administratīvo darbu un bez īpaša pilnvarojuma pārstāv Latvijas Banku. Latvijas Bankas administratīvā darba vadīšanas jautājumu īstenošanu Latvijas Bankas prezidents var nodot Latvijas Bankas amatpersonai vai darbiniekam."

5. Izslēgt 28. panta otrajā daļā vārdus "apstiprina Latvijas Bankas struktūru".

6. Izteikt 29. pantu šādā redakcijā:

"**29. pants.** Latvijas Bankas finanšu pārskatu sagatavošanu, Latvijas Bankas iekšējās kontroles sistēmas darbību, Latvijas Bankas iekšējā audita un Latvijas Bankas ārējo revidentu darbību pārrauga revīzijas komiteja vismaz triju tādu locekļu sastāvā, kuru vairākums ir neatkarīgi savu profesionālo pienākumu izpildē. Revīzijas komitejas locekļus apstiprina Latvijas Bankas padome.

Latvijas Bankas padome izdod noteikumus, kuros reglamentē revīzijas komitejas darbību."

7. Izteikt 30. pantu šādā redakcijā:

"**30. pants.** Latvijas Bankas padomes locekļu, tai skaitā Latvijas Bankas prezidenta un viņa vietnieka, un Latvijas Bankas darbinieku atlīdzības sistēmas noteikšana, Latvijas Bankas padomes locekļu, tai skaitā Latvijas Bankas prezidenta un viņa vietnieka, darba samaksas noteikšana, kā arī Latvijas Bankas struktūras apstiprināšana ir Latvijas Bankas padomes kompetencē.

Latvijas Bankas padomes locekļu, tai skaitā Latvijas Bankas prezidenta un viņa vietnieka, darba samaksas izmaksu, izdevumu atlīdzināšanu, ieturējumus no darba samaksas un to ierobežojumus, darba laiku un atpūtas laiku, kā arī darba aizsardzības pasākumus regulē attiecīgās [Darba likuma](https://likumi.lv/ta/id/26019-darba-likums) un Darba aizsardzības likuma normas, ciktāl šajā likumā nav noteikts citādi."

8. Aizstāt 31. pantā vārdus "padomes un valdes" ar vārdiem "un padomes".

9. Izslēgt 32. pantu.

10. Izslēgt 33. pantā vārdus "un valdes".

11. Papildināt pārejas noteikumus ar 6., 7., 8., 9., 10 , 11., 12., 13., 14., 15., 16., 17. un 18. punktu šādā redakcijā:

"6. Latvijas Bankas padome revīzijas komiteju izveido līdz 2021. gada 31. oktobrim.

7. Latvijas Bankas valdes tiesību akti, kas pieņemti līdz šā likuma grozījumu, kas paredz Latvijas Bankas valdes darbības izbeigšanu, spēkā stāšanās dienai, piemērojami līdz dienai, kad Latvijas Bankas padome apstiprina attiecīgus tiesību aktus.

8. Latvijas Bankas padome sadarbībā ar Finanšu un kapitāla tirgus komisijas padomi divu mēnešu laikā pēc likuma "Grozījumi likumā "Par Latvijas Banku"", kas paredz nosacījumus Finanšu un kapitāla tirgus komisijas pievienošanai Latvijas Bankai, izveido Finanšu un kapitāla tirgus komisijas pievienošanas Latvijas Bankai komisiju (turpmāk – pievienošanas komisija), kura izstrādā un īsteno pievienošanas plānu. Pievienošanas komisijā uz paritātes pamata iekļauj Latvijas Bankas un Finanšu un kapitāla tirgus komisijas pārstāvjus. Pievienošanas komisiju vada Latvijas Bankas amatpersona. Pievienošanas komisijas vadītāja vietnieks ir Finanšu un kapitāla tirgus komisijas amatpersona. Pievienošanas komisijas lietvedību nodrošina Latvijas Banka.

9. Latvijas Bankas padome sadarbībā ar Finanšu un kapitāla tirgus komisijas padomi ne vēlāk kā līdz 2022. gada 1. martam pieņem Finanšu un kapitāla tirgus komisijas pievienošanas Latvijas Bankai plānu (turpmāk – pievienošanas plāns), kurā noteikta Finanšu un kapitāla tirgus komisijas mantas, lietvedības un arhīva, finanšu aktīvu, tiesību un saistību pārņemšana, kā arī Finanšu un kapitāla tirgus komisijas pamatfunkcijas īstenojošo darbinieku, kuri tiek pārcelti darbā Latvijas Bankā, saraksta sagatavošana.

10. Īstenojot pievienošanas plānu, Latvijas Banka un Finanšu un kapitāla tirgus komisija saskaņā ar Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 26. panta 1. punktu ir kopīgi pārziņi attiecībā uz personas datu apstrādi pievienošanas plānā paredzēto uzdevumu izpildei.

11. Īstenojot pievienošanas plānu, Latvijas Banka un Finanšu un kapitāla tirgus komisija nodrošina pievienošanas procesā saņemtās informācijas glabāšanu, izmantošanu un aizsardzību atbilstoši attiecīgo normatīvo aktu prasībām.

12. Latvijas Banka, sākot ar 2022. gada 1. janvāri, pārņem no Finanšu un kapitāla tirgus komisijas uzdevuma – sabiedrības finanšu pratības un ekonomikas zināšanu apguves veicināšana – izpildi.

13. Latvijas Banka, sākot ar 2021. gada 1. jūliju, ir tiesīga sniegt Finanšu un kapitāla tirgus komisijai atbalsta funkciju pakalpojumus, kas ir nepieciešami Finanšu un kapitāla komisijas uzdevumu izpildei, slēdzot sadarbības līgumu, kurā nosaka sniedzamo pakalpojumu veidus un apjomu. Finanšu un kapitāla tirgus komisija atlīdzina Latvijas Bankai ar minēto pakalpojumu sniegšanu saistītos izdevumus atbilstoši sadarbības līgumā noteiktajam.

14. Finanšu un kapitāla tirgus komisijas pamatfunkcijas īstenojošie darbinieki tiek pārcelti darbā Latvijas Bankā atbilstoši pievienošanas komisijas noteiktajam darbinieku, kuri tiek pārcelti darbā Latvijas Bankā, sarakstam. Pievienošanas komisija Finanšu un kapitāla tirgus komisijas pamatfunkcijas īstenojošo darbinieku, kuri tiek pārcelti darbā uz Latvijas Banku, sarakstu nosaka, ņemot vērā Latvijas Bankas padomes apstiprināto Latvijas Bankas struktūru un Latvijas Bankas amata vietas.

15. Latvijas Banka ne vēlāk kā līdz 2022. gada 1. novembrim noslēdz darba līgumus ar Finanšu un kapitāla tirgus komisijas darbiniekiem, kuri tiek pārcelti darbā Latvijas Bankā, ievērojot šādus nosacījumus:

1) darba līgums stājas spēkā ar 2023. gada 1. janvāri;

2) darba līgumā darba alga tiek noteikta atbilstoši Latvijas Bankas atlīdzības sistēmai, bet ne zemāka par attiecīgajam darbiniekam Finanšu un kapitāla tirgus komisijā noteikto darba algu;

3) tiek pārņemts šā darbinieka neizmantotais atvaļinājums;

4) darbinieka darba stāžā Latvijas Bankā ieskaita darba stāžu Finanšu un kapitāla tirgus komisijā.

16. Latvijas Banka un Finanšu un kapitāla tirgus komisija attiecīgi sedz tos izdevumus saistībā ar Finanšu un kapitāla tirgus komisijas pievienošanu Latvijas Bankai, kuri attiecīgajai iestādei rodas līdz Finanšu un kapitāla tirgus komisijas pievienošanai Latvijas Bankai.

17. Latvijas Banka konsultējas ar Finanšu un kapitāla tirgus komisijas konsultatīvo finanšu un kapitāla tirgus padomi par šīs padomes kompetences jautājumiem, kas attiecas uz periodu, sākot ar 2023. gada 1. janvāri."

Finanšu ministrs J. Reirs

Jenerte, 67095502

[Liene.Jenerte@fm.gov.lv](mailto:Liene.Jenerte@fm.gov.lv)

Posuma, 67022803

[Ilze.Posuma@bank.lv](mailto:Ilze.Posuma@bank.lv)